Talle Pta-woonbuurte dalk môre sonder waterArgieffoto (Foto: weronica0, Pixabay) Die Tshwane-metro het gewaarsku dat talle woonbuurte in Pretoria Dinsdag moontlik sonder watertoevoer gaan wees. Lindela Mashigo, woordvoerder van die metro, het gesê die metro se waterverskaffer, Rand Water, het die raad kennis gegee dat die Garsfontein-reservoir in die ooste van die stad afgeskakel gaan word vir beplande instandhoudingswerk. “Watertoevoer sal van 09:00 tot omstreeks 23:00 afgeskakel wees om ŉ ou watermeter met ŉ moderne een te vervang. Voor dié tydperk sal die reservoir tot sy maksimum kapasiteit gevul wees om water aan die woonbuurte te voorsien, maar inwoners word egter versoek om water spaarsamig te gebruik om te verhoed dat dié water opgebruik word, anders sal dit tot wateronderbrekings lei,” het Mashigo gesê. Die woonbuurte wat geraak sal word indien wateronderbrekings plaasvind, is Bergtuin, Colbyn, Derdepoort, East Lynne, Ekklesia, Jan Niemandpark, Kenley-kleinhoewes, Kilnerpark, Koedoespoort, Montana, Môregloed, Queenswood, Rietfontein, Rietondale, Villieria, Waverley, Waltloo, Eersterust, Meyerspark, Silverton, Val de Grace, Murrayfield, Lynnwood, Die Wilgers, Wapadrand, Equestria, Faerie Glen, Garsfontein, Pretoriuspark, Mamelodi, Samcorpark, La Montagne, Moreletapark, Elarduspark en Rietvalleirand.